b"\n_START_ARTICLE_\nFrankrikes kantoner\n_START_PARAGRAPH_\nEn kanton (fransk: canton) er en administrativ inndeling av et arrondissement i Frankrike. Kantonene ble opprettet ved lov av 22. desember 1789, samtidig med Frankrikes departementer._NEWLINE_Som regel best\xc3\xa5r en kanton av flere kommuner, men ikke alltid, og kommuner i urbane omr\xc3\xa5der med stor befolkning kan godt inneholde flere kantoner. Derimot tilh\xc3\xb8rer en kanton kun ett arrondissement. Tallet p\xc3\xa5 kantoner vil f\xc3\xb8lgelig variere fra departement til departement. Territoire de Belfort har for eksempel 15, mens Nord har 79. Per 1. januar 2006 var det 4 039 kantoner i Frankrike, hvorav 156 l\xc3\xa5 i de oversj\xc3\xb8iske omr\xc3\xa5dene._NEWLINE_Den prim\xc3\xa6re rollen til en kanton er hovedsakelig som et rammeverk for regionale valg. Hver kanton velger en person til \xc3\xa5 representere seg ved conseil g\xc3\xa9n\xc3\xa9ral du d\xc3\xa9partement, eller departmentsr\xc3\xa5det. Kantoner danner ogs\xc3\xa5 rettsdistrikt, som sete for Tribunaux d'instance eller \xc2\xabf\xc3\xb8rste rettsinstans\xc2\xbb. De tyve arrondissementene i Paris blir av og til regnet som kantoner, selv om de ikke har valgmessige funksjoner._NEWLINE_Hovedbyen i en kanton vil ofte v\xc3\xa6re den st\xc3\xb8rste byen i omr\xc3\xa5det, og spesielt p\xc3\xa5 landet vil brannstasjon og gendarmeri ofte v\xc3\xa6re plassert her."